Minister wei uit oor landbou se begroting - Ministeries - Republikein
Thursday, August 08th, 03:41:41
Minister wei uit oor landbou se begroting
Toewysings aan sektor daal met 1,7%
Altesaam 25,3%, of N$494,8 miljoen, van die ministerie van landbou, water en bosbou se ontwikkelingsbegroting sal vir die ontwikkeling van die Namibiese ­watersektor ingespan word.
N$242 miljoen sal vir die konstruksie van waterverskaffingsinfrastruktuur gebruik word. Dit sluit in om 'n loodsaanleg vir die herwinning van ­rioolwater by Gammams in Windhoek deur die Windhoekse munisi­paliteit te bou, asook NamWater se uitbreiding van die Oshakati- en Rundu-­watersuiweringsaanlegte.
Die minister van landbou, water en bosbou, mnr. Alpheus !Naruseb, het Dinsdag die landboubegrotingspos aan die parlement voorgelê.
Ondanks die feit dat meer as N$1,9 miljard vir die 2019-'20-boekjaar aan die ministerie toegestaan is, het !Naruseb sy teleurstelling ­uitgespreek dat al hoe minder geld uit die ­begroting jaarliks aan dié sektor toegestaan word.
“Hierdie begroting gaan om die basiese behoeftes van mense, naamlik brood-en-botter-kwessies, kos en water, waarsonder die lewe tot 'n ­stilstand sal kom.
“Toewysings aan die noodsaaklike sektor van die ekonomie het gedaal van 'n gemiddeld van 4,6% oor die ­afgelope 11 jaar tot die huidge 2,9% van die nasionale begroting.
“Dit is in teenstelling met Namibië se verbintenis wat betref die raamwerk vir die Volhoubare Ontwikkeling- agenda 2030, asook die Omvattende Afrika-landbouontwikkelingsprogram (CAADP), soos uiteengesit in die Maputo- en Malabo-verklarings.
“Hiermee het ons onsself daartoe verbind om nie minder as 10% van die nasionale begroting aan landbou toe te staan nie,” het hy gesê.
!Naruseb het gesê sowat N$948 miljoen, of 48%, van die totale ­begroting is vir bedryfskoste geoormerk, terwyl die res, 'n rapsie meer as N$1 miljard, oftewel 52%, van die begroting in die ontwikkelings­begroting gebruik sal word.
!Naruseb het gesê net sowat 21,8% van die bedryfsbegroting, of N$427 miljoen, sal vir die ontwikkeling van die landbousektor ingespan word. N$98 miljoen moet vir die ­ministerie se landboumeganisasie- en saadverbeteringsprojek (Namsip) gaan, en N$293 miljoen vir onder meer Groenskema-projekte.
Dit sluit in die ontwikkeling van die Neckartaldam Fase 2 Besproeiingsprojek, die verwerking en bemarking van vars produkte, sowel as die toepassing van maatreëls om klimaatsverandering teen te werk.
!Naruseb het ook aangedui dat meer as N$35 miljoen toegestaan is vir die voltooiing van veeartsenyklinieke, asook akkommodasie vir ­amptenare landswyd.
“N$22 544 000, of 1,2%, is geoormerk vir die ontwikkeling van die bosbousektor, en N$66 082 000, of 3,4%, is vir toesighoudende en ondersteuningsdienste toegewys,” het hy gesê.